L-UE dalwaqt ser iddaħħal fis-seħħ qafas regolatorju dedikat għall-impriżi ta' investiment. Il-presidenza Rumena tal-Kunsill u l-Parlament Ewropew illum laħqu qbil proviżorju dwar pakkett ta' miżuri, magħmul minn regolament u direttiva, li jistipula rekwiżiti prudenzjali u arranġamenti superviżorji ġodda għall-impriżi ta' investiment. L-għan tar-riforma hu li tadatta r-rekwiżiti għall-profili tar-riskju u l-mudelli ta' negozju tal-impriżi filwaqt li tippreserva l-istabbiltà finanzjarja. Il-qbil issa ser jiġi ppreżentat għall-approvazzjoni mill-ambaxxaturi għall-UE. L-impriżi ta' investiment jaqdu rwol kruċjali fil-faċilitazzjoni tal-flussi ta' kontijiet ta' tfaddil u investiment fl-UE. Sabiex jaqdu r-rwol sħiħ tagħhom fl-Unjoni tas-Swieq Kapitali, hu essenzjali li r-regoli li japplikaw għalihom jitfasslu biex jissodisfaw ir-rekwiżiti kummerċjali speċifiċi tagħhom u jqisu r-riskji li jieħdu. Eugen Teodorovici, ministru għall-finanzi tar-Rumanija Hemm madwar 6000 impriża ta' investiment fiż-Żona Ekonomika Ewropea. Il-biċċa l-kbira minnhom huma kemxejn żgħar, iżda għadd limitat ta' impriżi ta' investiment għandhom proporzjon sinifikanti tal-assi kollha u jipprovdu firxa wiesgħa ħafna ta' servizzi. S'issa, l-impriżi ta' investiment kollha ġew soġġetti għall-istess regoli dwar il-kapital, il-likwidità u l-ġestjoni tar-riskju bħall-banek . Ir-regolament u d-direttiva dwar ir-rekwiżiti ta' kapital (CRR/CRD4) huma bbażati fuq standards internazzjonali maħsuba għall-banek. Għaldaqstant, ma jqisux bis-sħiħ l-ispeċifiċitajiet tal-impriżi ta' investiment. Abbażi tat-test li ntlaħaq qbil dwaru llum, l-impriżi ta' investiment ser ikunu soġġetti għall-istess miżuri ewlenin, b'mod partikolari fir-rigward tal-parteċipazzjonijiet ta' kapital, ir-rappurtar, il-governanza korporattiva u r-rimunerazzjoni, iżda s-sett ta' rekwiżiti li jkunu jeħtieġu japplikaw ikun differenzjat skont id-daqs, in-natura u l-kumplessità tagħhom L-akbar impriżi ("klassi 1") ikunu soġġetti għas-sistema prudenzjali sħiħa tal-banek u jiġu sorveljati bħala istituzzjonijiet tal-kreditu: Impriżi ta' investiment li jipprovdu servizzi simili għal dawk tal-banek , bħan-negozjar f'isimhom stess jew is-sottoskrizzjoni ta' strumenti finanzjarji, li l-assi kkonsolidati tagħhom jaqbżu EUR 15-il biljun ikunu awtomatikament soġġetti għas-CRR/CRD4; Impriżi ta' investiment involuti f'attivitajiet simili għal dawk tal-banek b'assi kkonsolidati bejn EUR 5 u 15-il biljun jistgħu jintalbu mill-awtorità superviżorja tagħhom japplikaw is-CRR/CRD4, b'mod partikolari jekk id-daqs jew l-attivitajiet tal-impriża jkunu jinvolvu riskji għall-istabbiltà finanzjarja Impriżi iżgħar li ma jitqisux sistemiċi ser igawdu minn sistema ġdida mfassla apposta għalihom b'rekwiżiti prudenzjali ddedikati. B'mod ġenerali, dawn ikunu differenti minn dawk applikabbli għall-banek, iżda l-awtoritajiet kompetenti jistgħu jippermettu li jkomplu jiġu applikati rekwiżiti bankarji għal ċerti impriżi, skont il-każ, biex il-mudelli kummerċjali tagħhom ma jitfixklux. Għażla bħal din ser tkun fil-qafas ta' salvagwardja li tevita l-arbitraġġ regolatorju, b'mod partikolari permezz tal-applikazzjoni ta' rekwiżiti ta' kapital aktar baxxi skont is-CRR/CRD4 kif imqabbla mal-IFR b'mod sproporzjonat. It-test jipprevedi wkoll perjodu tranżitorju ta' ħames snin biex jagħti lill-kumpaniji biżżejjed żmien biex jadattaw għas-sistema l-ġdida. Il-qbil ikompli jsaħħaħ is-sistema ta' ekwivalenza li tapplika għal impriżi ta' investiment minn pajjiżi terzi . Huwa jistipula f'aktar dettall xi wħud mir-rekwiżiti biex huma jingħataw aċċess għas-suq uniku u jagħti aktar setgħat lill-Kummissjoni . B'mod partikolari, il-Kummissjoni hi inkarigata milli tivvaluta r-rekwiżiti ta' kapital applikabbli għall-impriżi li jipprovdu servizzi simili għal dawk tal-banek biex tiżgura li dawk ikunu ekwivalenti għal dawk applikabbli fl-UE. Barra minn hekk, f'każ li l-attivitajiet li jsiru minn impriżi minn pajjiżi terzi x'aktarx li jkunu ta' importanza sistemika, is-sistema l-ġdida tħalli l-Kummissjoni tapplika xi kondizzjonijiet operazzjonali speċifiċi għal deċiżjoni ta' ekwivalenza biex jiġi żgurat li l-ESMA u l-awtoritajiet kompetenti nazzjonali jkollhom l-għodod meħtieġa biex jevitaw l-arbitraġġ regolatorju u jissorveljaw l-attivitajiet tal-impriżi minn pajjiżi terzi. Fl-aħħar nett, it-test maqbul mill-Presidenza u l-Parlament jikkumplementa l-qafas eżistenti MIFID2/MIFIR billi jestendi s-sistema tad-daqs ta' funzjonament għal internalizzaturi sistematiċi , u b'hekk itejjeb il-kondizzjonijiet ekwivalenti ta' kompetizzjoni bejn l-internalizzaturi sistematiċi u l-postijiet ta' negozjar. Il-passi li jmiss Il-ftehim politiku issa ser jiġi ppreżentat lill-ambaxxaturi għall-UE għall-approvazzjoni. Imbagħad ser issirlu reviżjoni mill-ġuristi-lingwisti. Il-Parlament u l-Kunsill ser jintalbu jadottaw il-pakkett ta' miżuri propost fl-ewwel qari. It-testi tal-ftehim politiku dwar ir-rieżami tal-impriżi ta' investiment kif approvati mill-Coreper